നിങ്ങള് അറിയുന്നുണ്ടോ നമ്മുടെ മുഖത്ത് ജീവിച്ച് ഇണ ചേര്ന്ന് മരിക്കുന്ന ഈ ഫേസ് ഭുക്കികളെക്കുറിച്ച്! മുഖത്ത് മേക്കപ് ഒക്കെ ഇട്ട് അണിഞ്ഞൊരുങ്ങി നടക്കുന്നവരാണ് നമ്മള്.നാം ഏറ്റവും കൂടുതല് ശ്രദ്ധ നല്കുന്ന ഒരു ശരീര ഭാഗമാണ് നമ്മുടെ മുഖം.എന്നാല് ഈ മുഖത്ത് മറ്റു ചില അന്തേ വാസികളും ഉണ്ടന്ന് പറഞ്ഞാല് നിങ്ങള് വിശ്വസിക്കുമോ.എന്നാല് വിശ്വസിച്ചേ പറ്റു. നമ്മുടെ മുഖത്തില് വേറെയും ആള്ക്കാര് താമസക്കാരുണ്ട് ഫെയ്സ് ഭുക്കികളായ ചിലയിനം മൈറ്റുകകള്.. നമ്മുടെ മുഖത്തുനിന്നു തന്നെ ഭക്ഷണം കണ്ടെത്തി ജീവിക്കുന്ന ഫെയ്സ്ഭുക്കികള് ആണ് ആ താരങ്ങള്.ശ്രദ്ധിച്ചു കേള്ക്കണം ഫേസ്ബുക്കല്ല ഫേസ് ഭുക്കികള്. ഈ സാധു ജീവികളില്ലാതെ ഒരു മനുഷ്യ മുഖവുമില്ലന്നതാണ് സത്യം. മേക്കപ് ഇട്ട് അണിഞ്ഞൊരുങ്ങി നടക്കുമ്ബോള് ഇനി എങ്കിലും ഓര്ക്കണം സ്വന്തം മുഖത്തില് വേറെയും ആള്ക്കാര് താമസക്കാരായുണ്ടെന്ന് ഫെയ്സ് ഭുക്കികളായ ചിലയിനം മൈറ്റുകകള്.. നമ്മുടെ മുഖത്ത് തന്നെ ജനിച്ച്, വളര്ന്ന് , ഭക്ഷിച്ച് ഇണചേര്ന്ന് അവസാനം അവിടെതന്നെ മരിച്ച് പോകുന്ന ആയിരക്കണക്കിന് കുഞ്ഞു ജന്തുക്കള്.ആര്ത്രോപോഡ വിഭാഗത്തിലെ വളരെകുഞ്ഞ് ജീവികളാണ് ഈ എട്ടുകാലന് മൈറ്റുകള്. പേനും മൂട്ടയും ചിലന്തിയും ഒക്കെയാണ് ഇവരുടെ അടുത്ത ബന്ധുക്കള്. ഇത് വായിച്ച് പേടിച്ച് വിറച്ച് ശക്തികൂടിയ ഫെയിസ് വാഷ് വാങ്ങാന് ഓടേണ്ട. മൈക്രോസ്കോപ്പ് കൊണ്ട് മാത്രം കാണാന് പറ്റുന്ന ഈ പാവങ്ങളെകൊണ്ട് പ്രത്യേകിച്ച് ഒരു കുഴപ്പവും ഇല്ല എന്നുള്ളതാണ് മറ്റൊരു സത്യം. ഇന്നും ഇന്നലെയും മനുഷ്യര്ക്കൊപ്പം കൂടിയതല്ല ഇവര്. പേനുകളെപ്പോലെ പരിണാമത്തിന്റെ ആദ്യകാലം മുതലേ ഇവരും നമുക്കൊപ്പമുണ്ട്. മുപ്പതിനായിരം കൊല്ലത്തിന്റെ സഹവാസ അധികാരം ഉള്ളപ്പോള് അത്രപെട്ടന്നൊന്നും അവര് നമ്മെ ഒഴിവാക്കിപോകില്ല. അല്ലെങ്കിലും എങ്ങോട്ട് പോകാന് ? മനുഷ്യമുഖത്തല്ലാതെ ജീവിക്കാന് അവര്ക്ക് സദ്ധ്യവുമല്ല. അവരുടെ ആവാസഭൂമിയാണ് ചന്ദ്രനേപ്പോലെ തിളങ്ങുന്ന നമ്മുടെ മുഖം.. 65 ഇനം ഡെമോഡെക്സ് മൈറ്റുകളുണ്ടെങ്കിലും രണ്ടിനമാണ് മനുഷ്യ ശരീരത്തില്, പ്രധാനമായും മുഖത്ത് താമസിക്കുന്നത്. ഒന്നാമത്തേത് മുഖത്തെ കുഞ്ഞ് ദ്വാരങ്ങളിലും രോമക്കുഴികളിലും തങ്ങാന് ഇഷ്ടപ്പെടുന്ന ഡെമോഡെക്സ് ഫോളിക്കുലോറം Demodex folliculorum , എണ്ണമെഴുക്ക് സ്രവിപ്പിക്കുന്ന സെബേഷ്യസ് ഗ്രന്ഥികളുടെ ഉള്ളില് തൊലിയുടെ ആഴത്തില് കഴിയാന് ഇഷ്ടപ്പെടുന്ന ഡെമോഡെക്സ് ബ്രവിസ് Demodex brevis ആണ് രണ്ടാമത്തേത്. മറ്റു ശരീരഭാഗങ്ങളില് നിന്ന് വ്യത്യസ്ഥമായി മുഖം താമസിക്കാനുള്ള ഇടമാക്കി ഇവര് തിരഞ്ഞെടുത്തതിനുള്ള കൃത്യമായ വിശദീകരണം ഇല്ലെങ്കിലും കൂടുതല് സെബേഷ്യസ് ഗ്രന്ഥികള് മുഖത്താണ് ഉള്ളത് എന്നതാവാം കാരണം. മുഖത്ത് കവിളുകള്, മൂക്ക്, പുരികം, കണ്പീലി, നെറ്റി എന്നിവിടങ്ങളിലാണ് കൂട്ടമായി ഇവരെ കാണുക. സ്തനങ്ങളിലും ഗുഹ്യഭാഗങ്ങളിലുമൊക്കെ ഇവയുണ്ടെങ്കിലും എണ്ണം കുറവായിരിക്കും. എത്രയോ വര്ഷം മുമ്ബേതന്നെ , 1842 ല് ഫ്രഞ്ച് കാരനായ ബെര്ജെര് ഒരാളുടെ ചെവിക്കായത്തില് ഡെമോഡെക്സ് ഫോളിക്കുലോറത്തെ കണ്ടെത്തിയിരുന്നു. ഈ ജീവിയും നമ്മളും തമ്മിലുള്ള ബന്ധങ്ങള് ശാസ്ത്രലോകത്തിന്റെ അന്വേഷണങ്ങളില് അന്നേ ഉള്പ്പെട്ടിരുന്നെങ്കിലും നോര്ത്ത് കരോലിന സ്റ്റേറ്റ് യൂനിവേര്സിറ്റിയിലെ മെഗന് തോയെംസും സംഘവും 2014 ല് നടത്തിയ ഒരു പഠനമാണ് വമ്ബന് വിവരങ്ങള് പുറത്ത് വിട്ടത്. പരിശോധനയില് മനുഷ്യരില് പതിനാല് ശതമാനം പേരുടെ മുഖത്തുനിന്നും ഫൈസ് മൈറ്റുകളെ കണ്ടുകിട്ടിയത് കൂടാതെ പതിനെട്ട് വയസ്സുകഴിഞ്ഞ മുഴവന് ആളുകളുടെ മുഖത്തും ഈ മൈറ്റുകളുടെ DNA സാന്നിദ്ധ്യം ഉണ്ടെന്ന് തെളിയും ചെയ്തു.. മുഖത്ത് കണ്പീലികളുടെ രോമക്കുഴികള് ഇവരുടെ ഇഷ്ടവാസസ്ഥലമാണ്. ഒരോ കണ്പീലിയിലും ശരാശരി രണ്ട് മൈറ്റുകളെങ്കിലും താമസം കാണും. 0.1 മുതല് 0.4 മില്ലീമീറ്റര് വരെയാണ് സാധാരണയായി ഇവയുടെ നീളം. വിരയുടേ ആകൃതിയിലുള്ള നീണ്ട അര്ദ്ധതാര്യ ശരീരത്തിന് തല , കഴുത്ത്, ഉടല് , വാല് എന്നിങ്ങനെ കൃത്യമായ ഭാഗങ്ങള് ഉണ്ട്. തലയ്ക്കും കഴുത്തിനും ഇടയില് നഖപ്പത്തികളുള്ള നാല് ജോഡി കുഞ്ഞുകാലുകളുണ്ടാകും. വാലടക്കം ശരീരം മുഴുവനും ശല്ക്കങ്ങള് നിറഞ്ഞതാണ്. 18 മുതല് 24 ദിവസമാണ് ആയുസ്. മുട്ടവിരിഞ്ഞിറങ്ങുന്ന ലാര്വകള് കാഴ്ചയില് മുതിര്ന്ന മൈറ്റിനെപ്പോലെ ആണെങ്കിലും മൂന്നുജോഡി കാലുകളേ ഉണ്ടാകു. രാത്രിയാണ് ഒളിവിടങ്ങളില് നിന്ന് പുറത്തിറങ്ങി ഇണചേരുക. ഒരു പെണ് മൈറ്റ് ഒരു രോമക്കുഴിയില് 20 24 മുട്ടകള് ഇടും. കുഴികളില് തിങ്ങിഞെരുങ്ങിക്കഴിയുന്ന മുട്ട വിരിഞ്ഞ് ലാര്വ്വകള് ഉണ്ടായാല് അവ സെബേഷ്യസ് മെഴുക്കിന്റെ ഒഴുക്കില് നീങ്ങി രോമക്കുഴിയുടെ വക്കിലെത്തി ഒരാഴ്ചകൊണ്ട് വളര്ച്ച പൂര്ത്തീകരിക്കും. ഇവര് എന്താണ് നമ്മുടെ മുഖത്തില് നിന്നും തിന്നുജീവിക്കുന്നത് എന്നത് അത്രകണ്ട് വ്യക്തമായിട്ടില്ല. തൊലിയിലെ ബാക്റ്റീരിയകളെ തിന്നാണ് ജീവിക്കുന്നതെന്നും, അതല്ല തൊലിയിലെ മൃതകോശങ്ങളാണ് ഭക്ഷണമെന്നും അഭിപ്രായമുണ്ട്. സെബേഷ്യസ് ഗ്രന്ഥിപുറപ്പെടുവിക്കുന്ന മെഴുക്ക് ശാപ്പിട്ട് ജീവിക്കുകയാണ് എന്നുകരുതുന്നവരും ഉണ്ട്. എന്തായാലും ഇവ പരസ്പരം തിന്നാറില്ല എന്നതുറപ്പാണ്. പ്രകാശം അത്രക്കങ്ങ് ഇഷ്ടമില്ലാത്തതിനാല് പകല് സമയങ്ങളില് രോമക്കുഴികളിലൊളിച്ചുനിന്ന് രാത്രി പുറത്തിറങ്ങി ഇണചേര്ന്ന് രോമക്കുഴികളുടെ വക്കില് മുട്ടയിടുന്നതാണ് ശീലം. നല്ലവലിപ്പമുള്ള മുട്ടകളാണ് ഇടുക. ഇത്രയും വലിയ മുട്ട ഇതിന്റെയുള്ളില്നിന്നും എങ്ങനെ പുറത്തുവന്നു എന്നമ്ബരക്കും. തീറ്റയൊക്കെ കഴിഞ്ഞാല് ദഹനശേഷം വിസര്ജ്ജനം നടത്താന് മലദ്വാരമെന്ന സംവിധാനമില്ല പാവങ്ങള്ക്ക്. ജീവിതകാലം മുഴുവന് ആര്ജ്ജിച്ച മാലിന്യങ്ങളെല്ലാം ഉള്ളില്തന്നെ കെട്ടികിടക്കും. അവസാനം നമ്മുടെ കഴുകി വൃത്തിയാക്കി പൌഡറിട്ട് മിനുക്കിയ മുഖത്ത് വീര്ത്ത്പൊട്ടിത്തെറിച്ച് മലംമൊത്തം പരത്തി സ്വയം ചത്ത് തീരലാണ് രീതി.അപ്പോള് ഇനി ഫെയ്സ്ബുക്കില് ചിത്രമിടുമ്ബോള് ഓര്ത്തോളു ഇത് നമ്മുടെ മാത്രം മുഖമല്ല എന്ന്.